Selo se se neng se itumedisa ka maeto a a ntseng jaana ke gore re ne re kgona go bona bontsi jwa diphologolo tsa Afrika. Re ne re sa tswe mo beneng ya rona fa go le bosigo ka ntlha ya pabalesego, mme gone go ne go nonotsha tumelo tota go bona bontsi jwa diphologolo tse Jehofa a di bopileng di le mo lefelong la tsone la tlholego. Ka 1962, re ne ra lalediwa kwa tlelaseng ya bo37 ya Sekolo sa Gileade kwa Brooklyn e e neng e tsaya dikgwedi di le lesome. Go ne go na le baithuti ba le 100, mme banyalani ba ne ba le 13 fela, ka jalo, re ne ra go tsaya e le tshiamelo go nna gone kwa sekolong seo mmogo. Ke sa ntse ke gopola kafa re neng ra itumelela botsala ka gone le bakaulengwe ba ba nang le tumelo e e nonofileng ba ba jaaka Frederick Franz, Ulysses Glass, le Alexander H. Macmillan.